送權郡孫承議歸宜春
作者：黄庭堅
朝代：宋

paragraphs: 宜春別駕鄉丈人，來假廬陵二千石。
虛舟無事鷗與遊，良賈深藏客爭席。
諸公鞭朴立威名，公獨愛民如父兄。
諸公馭吏如束濕，公使人人得盡情。
人情居官若郵傳，假守攝丞尤自便。
憂念公家眉不開，誰能勤民廢寢膳。
贈行欲借筆如椽，公不肯留鼓催船。
歸到宜春問春事，斑斑笋竿蕨破拳。
廖侯爲邦用詩禮，府中無事多燕喜。
看公談笑面生春，更爲鄉園蓺桃李。